ค่าฝุ่นเช้านี้กรุงเทพมหานครและปริมณฑลเพิ่มขึ้นบางพื้นที่ หลังมีลมสงบถึงลมอ่อนจนฝุ่นสะสมตัว
ค่าฝุ่นเช้านี้กรุงเทพมหานครและปริมณฑลเพิ่มขึ้นบางพื้นที่ หลังมีลมสงบถึงลมอ่อนจนฝุ่นสะสมตัว                นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 28 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 25 - 65 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นในบางพื้นที่จากเมื่อวานนี้ 27 กุมภาพันธ์ 2563 เกินเกณฑ์มาตรฐานที่กำหนดในระดับสีส้ม 12 พื้นที่ โดยมีค่าฝุ่นสูงสุด 6 พื้นที่ บริเวณริมถนนนวมินทร์ เขตบางกะปิ  เขตบึงกุ่ม  เขตหลักสี่  ริมถนนดินแดง เขตดินแดง  เขตคลองเตยและเขตบางคอแหลม เนื่องจากมีลมสงบถึงลมอ่อนตลอดช่วงกลางคืนที่ผ่านมา ทำให้ฝุ่นละอองเกิดการสะสมในหลายพื้นที่และกระจายตัวได้ไม่ดี ประกอบกับ สภาพการจราจรหนาแน่นและติดขัดสะสมในหลายเส้นทางตั้งแต่ช่วงค่ำเมื่อวานจนถึงขณะนี้ โดยอยากให้ประชาชนหลีกเลี่ยงไปใช้รถสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 28 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 55 - 147 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 79 - 164 ไมโครกรัมต่อลูกบาศก์เมตร ภาพรวมแนวโน้มค่าฝุ่นละอองเพิ่มขึ้นเกือบทุกพื้นที่จากเมื่อวานนี้ 27 กุมภาพันธ์ 2563 โดยค่าฝุ่น PM 2.5 และ PM 10 ได้เพิ่มอยู่ในระดับสีแดงเพิ่มเป็น 5 พื้นที่คือ บริเวณ ตำบลจองคำ อำเภอเมือง จังหวัดแม่ฮ่องสอน ตำบลนาจักร อำเภอเมือง จังหวัดแพร่  ตำบลบ้านต๋อม อำเภอเมือง จังหวัดพะเยา  ตำบลแม่ปะ อำเภอแม่สอด จังหวัดตาก และตำบลช่างเคิ่ง อำเภอแม่แจ่ม จังหวัดเชียงใหม่ และมีอยู่ในระดับสีส้มอีก 18 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362